En el context de la Unió Europea i en els models dels seus estats membres i societats, cada cop és més rellevant el paper que tenen els ciutadans i les ciutadanes en la conservació de la natura, individualment o a través d'organitzacions de caràcter associatiu, així com també les empreses, en la mesura que les seves accions tenen efectes directes o indirectes sobre el patrimoni natural i la biodiversitat.
El cas més rellevant és la implantació de les estratègies i dels instruments promoguts per la custòdia del territori (del concepte anglès land stewardship ), que pretenen implicar la societat en la conservació de la biodiversitat i del patrimoni natural i el bon ús dels recursos naturals.
Així, la participació social en la conservació de la natura esdevé una mesura no només complementària a la tradicional protecció pública sinó totalment necessària per assolir aquest objectiu, i que cal estimular i fomentar, en aquest cas mitjançant el suport a persones jurídiques privades sense afany de lucre.
L'Estratègia del patrimoni natural i la biodiversitat de Catalunya 2030, aprovada pel Govern de la Generalitat per l'Acord GOV/54/2018, de 17 de juliol (DOGC 7667 de 19.7.2018), és el full de ruta que defineix les polítiques de conservació de la natura fins l'any 2030 per frenar la pèrdua de biodiversitat al nostre país.
L'impuls a la custòdia del territori és una de les línies d'actuació LA(81) previstes per al període 2019-2022 en l'Estratègia.
Hi ha d'altres línies d'actuació de l'Estratègia que també van en la mateixa direcció, com la LA(10) "Reforçar la gestió compartida amb ens locals, entitats ambientals i propietaris en espais naturals protegits", LA(65*) "Crear espais per a la participació dels agents del territori en la governança de la conservació de la natura", LA(75*) "Crear el Registre d'acords de custòdia del territori", així com la majoria de línies de l'Àmbit 6 corresponent a la implicació de la societat, que hi tenen incidència i relació d'una o altra manera.
Durant els anys 90 del segle XX van néixer a Catalunya diferents iniciatives a càrrec de la societat civil de suport a persones propietàries i usuàries de finques i espais amb valor natural i paisatgístic inclosos en el que avui s'anomena custòdia del territori.
En els últims anys ha anat creixent la importància de la custòdia del territori com a eina de gestió i conservació del patrimoni natural.
L'any 2003 es va crear l'associació Xarxa de Custòdia del Territori (XCT), amb el suport de la Generalitat de Catalunya i amb la finalitat de promoure i desenvolupar la custòdia del territori.
Actualment aquesta entitat és la Xarxa per a la Conservació de la Natura (XCN) que, entre d'altres objectius i funcions, impulsa el desenvolupament i l'ús de la custòdia del territori al nostre país.
El Pla de treball de legislatura 2015-2020 la Direcció general de Polítiques Ambientals–Xarxa de Custòdia del Territori per a la promoció de la custòdia del territori a Catalunya, preveu la definició de la línia de subvencions per reforçar la custòdia del territori a Catalunya.
La custòdia del territori a Catalunya s'ha convertit en la fórmula majoritària per conservar la natura a través de la iniciativa privada.
A l'actualitat a Catalunya hi ha 700 acords de custòdia vigents, que tenen per objecte la gestió privada de 39.339 ha., segons evidencien les dades del VII Inventari de custòdia del territori a Catalunya elaborat per la Xarxa de Custòdia del Territori en col·laboració amb el Departament de Territori i Sostenibilitat.
L'acceptació social i la implementació territorial que ha tingut la custòdia ha comportat la regulació en el Llibre sisè del Codi civil de Catalunya, aprovat per la Llei 3/2017, de 15 de febrer, d'un nou tipus de contracte específic en aquest àmbit, el contracte de custòdia del territori, previst en el seu article 623-34.
A fi de fomentar i donar suport a les iniciatives de custòdia del territori com a eina de conservació de la natura, els anys 2009, 2012 2016, es van aprovar, respectivament, les bases reguladores per a la promoció i la consolidació de la custòdia del territori per als períodes 2009-2011(Ordre MAH/214/2009, de 24 d'abril), 2012-2014 (Ordre TES/205/2012, de 3 de juliol) i 2016-2018 (Ordre TES/320/2015, de 14 d'octubre).
El Departament de Territori i Sostenibilitat, d'acord amb els bons resultats obtinguts en les convocatòries dels períodes esmentats, vol seguir donant suport a la custòdia del territori mitjançant una nova convocatòria de subvencions i unes noves bases reguladores.
Pel que fa la part administrativa, la tramitació de les subvencions s'adapta al que estableix la Llei 39/2015, d'1 d'octubre, del procediment administratiu comú de les administracions públiques, quant a la tramitació electrònica; també s'adapten els procediments a l'Acord GOV/85/2016, de 28 de juny, pel qual s'aprova la modificació del model tipus de bases reguladores aprovat per l'Acord GOV/110/2014, de 22 de juliol, pel qual s'aprova el model tipus de bases reguladores dels procediments per a la concessió de subvencions, en règim de concurrència competitiva, tramitats per l'Administració de la Generalitat i el seu sector públic; i, finalment, les bases reguladores s'adapten també a les lleis de transparència, accés a la informació i bon govern, i a la Llei 17/2015, de 21 de juliol, d'igualtat efectiva de dones i homes.
Pel que fa els aspectes més tècnics, s'elabora un model normalitzat de la memòria del projecte de custòdia en la sol·licitud, el seguiment i la justificació per tal de simplificar i clarificar els continguts.
Així mateix, es manté una única línia de subvencions però es diferencien clarament dues tipologies de projectes: projectes de promoció de la custòdia, que es poden prioritzar, i projectes de consolidació de la custòdia.
Finalment, es concreten i detallen més els criteris de valoració.
Per això, d'acord amb les previsions del capítol IX del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, així com els preceptes de caràcter bàsic de la Llei 38/2003, de 17 de novembre, general de subvencions i del seu Reglament, aprovat pel Reial decret 887/2006, de 21 de juliol, i la resta de normativa aplicable;
S'aproven les bases reguladores per a la concessió de subvencions destinades a la promoció i la consolidació de la custòdia del territori a Catalunya, les quals consten a l'annex d'aquesta Ordre.
Resta derogada l'Ordre TES/320/2015, de 14 d'octubre, per la qual s'aproven les bases reguladores generals de les subvencions per a la promoció i la consolidació de la custòdia del territori a Catalunya (DOGC núm. 6980, de 21.10.2015).
Aquesta Ordre entrarà en vigor l'endemà de la seva publicació en el Diari Oficial de la Generalitat de Catalunya.
Aquesta línia de subvencions té per objecte la promoció i la consolidació de la custòdia del territori a Catalunya.
a) Custòdia del territori: conjunt d'estratègies i instruments que pretenen implicar els propietaris i usuaris del territori en la conservació i el bon ús dels valors i els recursos naturals, culturals i paisatgístics
b) Projecte de custòdia: iniciativa que es duu a terme en un àmbit geogràfic específic, que té per objecte la conservació del patrimoni natural, impulsada per una entitat sense ànim de lucre mitjançant acords de custòdia.
Els projectes de custòdia poden ser de dos tipus:
Projectes de promoció: son projectes de custòdia nous que no tenen acords de custòdia prèviament signats.
Normalment, això implica que són iniciatives noves o inèdites, en nous àmbits o per nous components del patrimoni natural i la biodiversitat.
b.2 Projectes de consolidació: són projectes de custòdia ja existents amb acords signats i actuacions realitzades, que per la seva consolidació requereixen una continuïtat o d'un període de temps addicional.
El projecte existent pot haver estat o no finançat per anteriors convocatòries de subvencions.
c) Acord de custòdia: pactes voluntaris que acorden les entitats de custòdia del territori i els propietaris dels terrenys a conservar i que estableixen compromisos per a les dues parts adreçats a mantenir o recuperar el patrimoni natural o cultural de les finques objecte d'aquests pactes.
Els acords de custòdia poden adoptar diferents formes en funció de la naturalesa jurídica de les parts implicades i del contingut de l'acord.
Aquest terme inclou, a efectes d'aquestes bases, el contracte de custòdia regulat a l'article 623-34 del Codi civil de Catalunya.
3.1 Poden ser objecte de les subvencions regulades en aquestes bases els projectes de custòdia de promoció i els de consolidació.
Les actuacions proposades en el projecte de custòdia han de tenir coherència territorial o funcional entre si.
3.2 No són objecte de subvenció, d'acord amb aquestes bases, els projectes de custòdia centrats en parcs i jardins urbans, ja siguin públics o privats, espais verds i altres espais de tipologia natural però classificats com a sòl urbà o urbanitzable.
3.3 El període d'execució dels projectes subvencionats és el que, amb aquesta finalitat, s'indica en la convocatòria corresponent.
L'òrgan concedent pot ampliar aquest termini, a petició de l'entitat beneficiària, si aquesta acredita, en els termes i condicions previstos a l'article 32 de la Llei 39/2015, d'1 d'octubre, la impossibilitat d'executar l'actuació dins del termini previst per causa justificada que no li sigui directament imputable.
Aquesta ampliació de termini no pot excedir de la meitat del termini inicial, ni de l'exercici pressupostari corresponent, i es pot concedir sempre que no es perjudiquin drets de tercers.
4.1 Poden optar a les subvencions regulades en aquestes bases les entitats sense ànim de lucre que es determinaran a la convocatòria corresponent que tinguin la seva seu o una delegació a Catalunya, o bé que exerceixin la seva activitat en aquest territori i que en els seus estatuts consti que tenen com a finalitat la conservació del patrimoni natural.
4.2 No poden ser beneficiaris d'aquestes subvencions els col·legis professionals, els sindicats i les associacions empresarials.
5.1 Per obtenir la condició de beneficiàries de les subvencions, les entitats sol·licitants han de complir els requisits següents:
c) Declarar sobre si s'han demanat i/o s'han obtingut altres ajuts públics o privats per a la mateixa actuació, fent constar la relació detallada amb l'entitat concedent i la quantitat sol·licitada i/o obtinguda.
d) Complir la normativa sobre propietat intel·lectual, si la realització de l'actuació objecte de la subvenció utilitza qualsevol element susceptible de generar drets d'autor.
e) Estar legalment constituïdes i inscrites en el registre corresponent.
f) En el cas que tinguin activitat econòmica i establiments oberts al públic, complir les obligacions que estableixen els articles 32.1, 32.3 i 36.4 de la Llei 1/1998, de 7 de gener, de política lingüística.
g) En el cas que tinguin activitat econòmica sense establiments oberts al públic, complir les obligacions que estableix l'article 36.4 de la Llei 1/1998, de 7 de gener, de política lingüística.
h) En el cas que tinguin activitat econòmica i una plantilla igual o superior a 50 persones, donar ocupació a persones amb discapacitat en un percentatge mínim d'un 2% de la plantilla respectiva, en compliment de l'obligació que preveu l'article 42 del text refós de la Llei general de drets de les persones amb discapacitat i de la seva inclusió social, aprovat pel Reial decret legislatiu 1/2013, de 29 de novembre, o bé complir el que estableix el Reial decret 364/2005, de 8 d'abril, i el Decret 86/2015, de 2 de juny, que regulen el compliment alternatiu amb caràcter excepcional de la quota de reserva en favor de treballadors amb discapacitat, d'acord amb el que estableix l'article 92.5 del text refós de la Llei de finances públiques de Catalunya.
i) En el cas que tinguin activitat econòmica i una plantilla igual o superior a 25 persones, indicar els mitjans, amb l'acord dels agents socials, per prevenir i detectar casos d'assetjament sexual i d'assetjament per raó de sexe i intervenir-hi als seus centres de treball.
j) En el cas d'associacions i fundacions, haver adaptat els estatuts segons la disposició transitòria primera de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques, i a la Llei 5/2011, de 19 de juliol, de modificació de l'anterior.
k) En el cas de fundacions, haver complert el deure de presentar els comptes anuals davant del protectorat, d'acord amb l'article 336-3 del llibre tercer del Codi civil de Catalunya, aprovat per la Llei 4/2008, de 24 d'abril.
l) No haver estat mai objecte de sancions administratives fermes ni de sentències fermes condemnatòries perquè han exercit o tolerat pràctiques laborals considerades discriminatòries per raó de sexe o de gènere.
m) Que el personal de l'entitat les activitats de les quals suposin l'accés i exercici a les professions, oficis i activitats que impliquin contacte habitual amb menors, disposa de les certificacions legalment establertes per no haver estat condemnat per sentència ferma per cap delicte contra la llibertat i indemnitat sexual, que inclou l'agressió i abús sexual, l'assetjament sexual, l'exhibicionisme i la provocació sexual, la prostitució i l'explotació sexual i la corrupció de menors, així com per tràfic d'éssers humans, i que, en cas que canviï alguna persona adscrita al projecte, es compromet a fer la comprovació oportuna pel que fa al cas.
n) No ser propietari dels terrenys on es durà a terme el projecte per al qual se sol·licita la subvenció.
5.2 Les persones sol·licitants han de complir amb el codi ètic següent:
Adoptar una conducta èticament exemplar, abstenir-se de realitzar, fomentar, proposar o promoure qualsevol mena de pràctica corrupta i posar en coneixement dels òrgans competents qualsevol manifestació d'aquestes pràctiques que, al seu parer, sigui present o pugui afectar el procediment.
Particularment, abstenir-se de realitzar qualsevol acció que pugui vulnerar els principis d'igualtat d'oportunitats i de lliure concurrència.
Amb caràcter general, assumir, en l'exercici de les seves activitats, les obligacions següents:
a) Observar els principis, les normes i els cànons ètics propis de les activitats, els oficis i/o les professions corresponents a l'activitat objecte de subvenció.
c) Denunciar les situacions irregulars que es puguin presentar en les convocatòries de subvencions o en els processos derivats d'aquestes convocatòries.
En particular, assumir les obligacions següents:
b) No sol·licitar, directament o indirectament, que un càrrec o empleat públic influeixi en l'adjudicació de la subvenció.
c) No oferir ni facilitar a càrrecs o empleats públics avantatges personals o materials, ni per a ells mateixos ni per a terceres persones amb la voluntat d'incidir en el procediment d'adjudicació de la subvenció.
d) Col·laborar amb l'òrgan competent en les actuacions que dugui a terme per al seguiment i/o l'avaluació del compliment de les obligacions establertes en la base 20, particularment facilitant la informació que els sigui sol·licitada per a aquestes finalitats relacionades amb la percepció de fons públics.
e) Facilitar la informació que la legislació de transparència imposa als adjudicataris en relació amb l'Administració, sens perjudici del compliment de les obligacions de transparència que els pertoquin de forma directa per previsió legal, en els supòsits establerts en l'article 3.4 de la Llei 19/2014, de 29 de desembre, de transparència, accés a la informació pública i bon govern.
5.3 En el cas d'incompliment dels principis ètics i regles de conducta establertes en la base 5.2 serà d'aplicació el règim sancionador previst en la Llei 19/2014, de 29 de desembre, i les sancions que preveu l'article 84 pel que fa a beneficiaris d'ajuts públics, sens perjudici d'aquelles altres possibles conseqüències previstes a la legislació vigent en matèria de subvencions.
5.4 La percepció d'aquestes subvencions és compatible amb la percepció de subvencions procedents d'altres fonts, públiques o privades, sempre que, aïlladament o en concurrència amb altres subvencions, ajuts, ingressos o recursos, no se superi el cost total de l'actuació subvencionada.
6.1 La convocatòria estableix les posicions pressupostàries a què s'han d'imputar les subvencions.
Es destinarà un percentatge de la dotació pressupostària de la convocatòria a projectes de promoció i un percentatge a projectes de consolidació.
Amb la finalitat d'incentivar els projectes de promoció, el percentatge de la dotació pressupostària de la convocatòria per aquesta tipologia de projectes pot ser superior.
6.2 L'import màxim de la subvenció per a cada projecte es determina en la convocatòria corresponent i, en cap cas, pot superar el cost total del projecte pel qual es concedeix.
Les subvencions es concedeixen per a imports de fins al 100% de les despeses subvencionables dels projectes.
6.3 La convocatòria estableix la despesa mínima, realitzada i justificada, del projecte subvencionat, exigible per poder considerar acomplert l'objecte i la finalitat de la subvenció, que ha de permetre, en el cas que el cost final efectiu del projecte subvencionat sigui inferior al cost inicialment pressupostat, la reducció, en la mateixa proporció, de la quantia de la subvenció atorgada.
Altrament, l'incompliment de la despesa mínima establerta comporta la revocació de la subvenció atorgada.
7.1 Es consideren despeses subvencionables les que de manera inequívoca responguin a la naturalesa del projecte subvencionat, que siguin estrictament necessàries per a aquest projecte i es facin en el termini i les condicions que determinen aquestes bases reguladores.
En cap cas, el cost dels béns o serveis subvencionats pot superar el seu valor de mercat.
Es considera despesa realitzada la que hagi estat efectivament pagada amb anterioritat a la finalització del període de justificació determinat en la convocatòria corresponent.
Tenen la consideració de despeses subvencionables:
a) Les despeses de personal de l'entitat, que inclouen el cost de personal tècnic en custòdia i vinculat a l'entitat, sigui en règim autònom o bé a través de contractació laboral.
Les despeses del personal autònom que presta els seus serveis professionals de forma habitual en una entitat beneficiària s'equiparen a les de personal propi als efectes del percentatge de subcontractació.
Són subvencionables les indemnitzacions per fi de contracte, quitances i pagues extraordinàries en la mesura que aquestes despeses estiguin associades amb el projecte subvencionat i en proporció al temps dedicat a l'actuació subvencionada.
b) Les despeses directament lligades al projecte com actuacions de conservació o restauració del patrimoni natural, inscripcions a congressos, dietes, impressió de documents, actuacions de comunicació i divulgació (xarxes socials, web del projecte, vídeos,...), que s'han de justificar d'acord amb el projecte de custòdia.
c) Poden ser subvencionables les despeses d'inversió en conservació o restauració del patrimoni natural previstes i justificades en el projecte de custòdia del territori, en terrenys on l'entitat beneficiària té acords de custòdia signats d'acord amb els requisits i condicions establerts en la convocatòria corresponent.
7.2 Són subvencionables els tributs quan la persona beneficiària de la subvenció els aboni efectivament.
En cap cas es consideren despeses subvencionables els impostos indirectes quan siguin susceptibles de recuperació o compensació ni els impostos personals sobre la renda.
Només és subvencionable l'IVA que grava el valor de les despeses en cas que l'entitat beneficiària de la subvenció tingui la consideració de consumidora final.
7.3 Les despeses subvencionables estan sotmeses a les limitacions següents:
a) Tan sols es poden imputar a la subvenció les retribucions de personal efectivament meritades per les activitats previstes en el projecte de custòdia per al qual es concedeix la subvenció.
b) No es poden imputar a la subvenció les despeses realitzades en la condició de membres de les juntes directives o consells de direcció de l'entitat.
c) Les despeses generals o indirectes relatives a les despeses d'assegurances de les persones voluntàries i de dietes del personal propi i voluntari implicat en el projecte de l'entitat directament relacionades amb l'objecte de la subvenció poden ser subvencionables fins a un 10% de l'import total del bloc de despesa previst de retribucions de personal propi de l'entitat.
Les dietes i despeses de viatge directament relacionades amb el projecte objecte de la subvenció poden ser objecte de subvenció en les quanties establertes en el Decret 138/2008, de 8 de juliol, d'indemnitzacions per raó del servei (DOGC núm. 5170, de 10.7.2008), i amb els límits que estableixi la convocatòria corresponent.
Els viatges a l'estranger només se subvencionen si es justifiquen com a imprescindibles per a la realització del projecte subvencionat.
Només es consideren subvencionables les dietes i despeses de viatge que estiguin suficientment justificades d'acord amb el projecte de custòdia.
d) Quant a les despeses de desplaçament, se subvenciona prioritàriament el transport públic.
Se subvencionen les despeses derivades de la utilització de transport privat (quilometratge, pàrquing i autopista) en aquells desplaçaments que no sigui possible utilitzar el transport públic i estigui justificat a la memòria.
7.4 No tenen la consideració de despeses subvencionables les següents:
a) Despeses de funcionament general de les entitats beneficiàries de les subvencions (lloguers, subministrament, telefonia, material fungible, etc.).
b) En el cas que se subvencionin inversions no serà subvencionable la compra de material informàtic i similar.
c) Els àpats destinats a les persones que participen en les actuacions desenvolupades en el projecte.
7.5 Les entitats beneficiàries poden subcontractar part de l'execució de les actuacions subvencionades, sempre que aquesta subcontractació no excedeixi el 70% de l'import de les actuacions.
En cap cas es poden subcontractar actuacions que, tot i augmentar el cost de l'activitat subvencionada, no aportin valor afegit al contingut de la mateixa activitat.
Així mateix, la subcontractació ha de complir la resta de previsions de l'article 29 de la Llei 38/2003, de 17 de novembre, general de subvencions que li siguin d'aplicació.
S'entén que una entitat beneficiària subcontracta quan concerta amb tercers l'execució parcial d'una activitat que podria ser realitzada directament per l'entitat beneficiària.
7.6 La direcció i coordinació del projecte recau en l'entitat beneficiària i, en cap cas, es pot subcontractar.
8.1 La presentació de les sol·licituds i altres tràmits associats al procediment de concessió de les subvencions i la seva justificació s'han de realitzar per via telemàtica utilitzant la Seu electrònica de la Generalitat de Catalunya.
La sol·licitud s'ha d'emplenar en el formulari normalitzat que es pot descarregar d'Internet a través dels enllaços que especifiqui la convocatòria i ha de ser signada electrònicament pel/per la representant legal de l'entitat sol·licitant.
8.2 Per a la presentació de les sol·licituds, la identificació i la signatura electrònica de les persones sol·licitants s'ha de fer a través dels sistemes d'identificació i signatura electrònica admesos per la Seu electrònica d'acord amb els criteris establerts a l'Ordre GRI/233/2015, del 20 de juliol, per la qual s'aprova el Protocol d'identificació i signatura electrònica en l'àmbit de l'Administració de la Generalitat de Catalunya.
El nivell de seguretat dels mecanismes d'identificació i signatura electrònica s'especifica en la convocatòria.
8.3 Les persones beneficiàries, o les seves representants legals, també s'han d'identificar i signar electrònicament per fer la resta de transaccions associades al procediment de concessió i justificació dels ajuts per mitjans telemàtics i amb el nivell de seguretat que determini la convocatòria.
En el supòsit d'interrupció no planificada en el funcionament dels sistemes electrònics de la Seu durant l'últim dia establert per a la realització del tràmit corresponent, aquesta gestió es podrà dur a terme durant els tres dies hàbils consecutius.
La persona usuària ha de visualitzar un missatge a la Seu en què es comuniqui aquesta circumstància.
8.5 Cada entitat només pot presentar una sol·licitud per a un únic projecte, bé per promoció o bé per consolidació de la custòdia.
En cas de presentació de diferents sol·licituds es tindrà en compte la presentada en segon lloc.
8.6 La signatura i presentació de la sol·licitud comporta la plena acceptació d'aquestes bases reguladores i porta implícita l'autorització a l'òrgan gestor per poder comprovar, d'ofici, totes les dades que s'hi contenen.
Documentació que cal presentar amb la sol·licitud
9.1 Les persones sol·licitants han d'annexar a la sol·licitud la documentació següent:
a) Memòria explicativa del projecte de custòdia detallat en què figurin les actuacions a desenvolupar, d'acord amb el model normalitzat que indiqui la convocatòria, incloent-hi les dates d'inici i finalització previstes i el lloc de realització de les actuacions previstes.
b) Pressupost complet i detallat del projecte per al qual es demana subvenció, d'acord amb el model normalitzat que indiqui la convocatòria, en què figurin totes les despeses i els ingressos previstos, la quantia de la subvenció que se sol·licita i el detall de les fonts de finançament.
El pressupost s'ha de desglossar per actuacions i per conceptes de despesa.
9.2 El compliment dels requisits previstos a la base 5.1 que siguin d'aplicació a cada entitat sol·licitant s'acredita amb la declaració responsable que consta inclosa en el model de sol·licitud.
La inexactitud, falsedat o omissió de caràcter essencial en qualsevol dada o document que acompanyi la sol·licitud de subvencions deixa sense efecte aquest tràmit, des del moment en què es coneguin i prèvia audiència a la persona interessada i, en conseqüència, comporten inadmissió de la sol·licitud de subvenció, sens perjudici que puguin ser causa de revocació de la subvenció, si es coneixen amb posterioritat a la concessió.
Termini de presentació de sol·licituds
El termini de presentació de les sol·licituds, acompanyades de la documentació prevista a la base 9, és el que, a aquest efecte, estableixi la convocatòria corresponent.
Comprovació de dades i compliment de requisits
11.1 L'òrgan instructor pot comprovar, quan ho consideri necessari, el compliment dels requisits previstos en la base 5.1.
Es du a terme, d'ofici, la comprovació del compliment dels requisits següents:
c) Les dades relatives a la personalitat jurídica, a la capacitat d'obrar i al document d'identificació fiscal de l'entitat, a la inscripció als registres corresponents i que els estatuts de l'entitat prevegin entre les seves finalitats la conservació del patrimoni natural.
d) En el cas d'associacions i fundacions, que hagin adaptat els seus estatuts d'acord amb el règim transitori previst per la Llei 4/2008, de 24 d'abril, del llibre tercer del Codi civil de Catalunya.
e) En el cas de fundacions, que hagin complert el deure de presentació dels comptes anuals davant el protectorat.
En el cas que l'òrgan instructor, per causes alienes a la seva actuació, no pugui comprovar d'ofici les dades i el compliment dels requisits esmentats, ha de requerir a la persona sol·licitant o beneficiària que aporti la documentació escaient, en el termini de 10 dies hàbils.
En el cas que dins el termini atorgat no s'aporti la documentació requerida, es dicta la resolució corresponent en els termes previstos en la base 15.
11.2 Pel que fa la resta de requisits, la comprovació es du a terme mitjançant el requeriment a la persona sol·licitant o beneficiària de la documentació que els acredita.
Així mateix, l'òrgan instructor pot demanar a les entitats sol·licitants o beneficiàries que aportin la documentació complementària que consideri necessària per acreditar les dades que figuren a la sol·licitud.
Les sol·licituds admeses a la convocatòria es valoren per la comissió prevista en la base 13.3, aplicant els criteris de valoració següents:
Es puntua per trams, i per cadascun s'indica la puntuació màxima que es pot assolir i els criteris específics que inclouen.
La puntuació màxima és de 36 punts.
a) L'impacte del projecte de custòdia sobre la conservació del patrimoni natural (fins a 15 punts).
Dins aquest criteri es valora: la ubicació del projecte en espais naturals protegits i/o en espais degradats que puguin ser objecte de restauració ecològica, la incidència sobre hàbitats i/o espècies protegides i/o amenaçades o sobre espècies clau per al funcionament dels processos ecològics o sobre la geodiversitat i la millora de la compatibilitat de l'activitat humana amb la conservació del patrimoni natural.
b) L'interès estratègic i el valor afegit del projecte (fins a 9 punts).
Dins d'aquest criteri es valora: les sinergies del projecte amb les línies d'actuació de l'Estratègia del patrimoni natural i la biodiversitat de Catalunya 2030; la implicació de diferents agents del territori i la implicació de voluntariat en el projecte, així com el valor que afegeix la custòdia al territori on es desenvolupa el projecte.
c) La qualitat del projecte (fins a 9 punts).
Dins d'aquest criteri es valora: la precisió en la descripció i concreció dels objectius generals del projecte i les actuacions, els resultats esperats, el seguiment i l'avaluació del projecte i de les actuacions proposades; la coherència tècnica i econòmica; la previsió de donar continuïtat al projecte més enllà del període subvencionat; la incorporació de les dades de biodiversitat obtingudes en plataformes oficials o col·laboratives; la transferència i replicabilitat de les metodologies i resultats en altres àmbits.
d) L'entitat sol·licitant (fins a 3 punts).
Dins d'aquest criteri es valora la capacitat tècnica de l'entitat.
Per poder optar a la subvenció, els projectes sol·licitants han d'assolir una puntuació mínima de 22 punts.
El fet d'assolir un nombre de punts igual o superior a la puntuació mínima no dona per si mateix dret a obtenir la subvenció, sinó que és un criteri de qualitat mínima dels projectes.
13.1 El procediment de concessió és el de concurrència competitiva d'acord amb el que preveu l'article 22 de la Llei 38/2003, general de subvencions.
13.2 L'òrgan instructor del procediment per a la concessió de les subvencions és la Direcció General de Polítiques Ambientals i Medi Natural.
13.3 Les sol·licituds presentades són analitzades i avaluades per una comissió de valoració integrada per les persones que s'indiquen en la convocatòria.
La comissió presenta la proposta de concessió de les subvencions al/a la titular de l'òrgan instructor per tal que pugui formular la proposta de resolució provisional de concessió.
El funcionament de la comissió de valoració es regeix per les disposicions aplicables als òrgans col·legiats de l'Administració de la Generalitat de Catalunya.
13.4 Un cop avaluades les sol·licituds i rebuda la proposta de la comissió de valoració, el/la titular de l'òrgan instructor formula i notifica la proposta de resolució provisional de concessió de les subvencions d'acord amb el contingut i tràmits que estableix la base 14.
Un cop finalitzat el termini de presentació de la documentació requerida o d'al·legacions, el/la titular de l'òrgan instructor formula la proposta de resolució definitiva de concessió de les subvencions, a la vista de la proposta de resolució provisional, de la documentació addicional presentada pels beneficiaris proposats, i de les comprovacions d'ofici fetes d'acord amb la base 11, i l'eleva a l'òrgan resolutori.
13.5 Abans que no es dicti la resolució definitiva, es pot reduir parcial o totalment la subvenció, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
Proposta de resolució provisional, acceptació de la subvenció, reformulació i presentació de la documentació addicional
14.1 La proposta de resolució provisional de concessió de les subvencions es notifica a les persones interessades mitjançant la seva publicació al Tauler electrònic de l'Administració de la Generalitat de Catalunya ( https://seu.gencat.cat/ca/informacio-publica.html ).
14.2 La proposta de resolució provisional ha de contenir la llista d'entitats sol·licitants proposades per ser beneficiàries de les subvencions i les entitats que formen part de la llista de reserva, si n'hi ha, degudament prioritzada en funció de la puntuació obtinguda.
En el supòsit que alguna de les entitats proposades per ser beneficiàries de la subvenció no l'accepti o desisteixi de la sol·licitud, es pot atorgar la subvenció a l'entitat/s sol·licitant/s de la llista de reserva per ordre de puntuació, sempre que s'hagi alliberat crèdit suficient per atendre la/les sol·licitud/s corresponents, prèvia aportació de la documentació a què es refereix l'apartat 5 d'aquesta base.
14.3 Les entitats proposades com a beneficiàries de les subvencions han de presentar la documentació que els sigui requerida en la proposta de resolució provisional d'acord amb l'apartat 5 d'aquesta base, dins el termini de 10 dies hàbils a comptar des de l'endemà de la publicació de la proposta de resolució provisional de concessió.
Dins d'aquest mateix termini, les entitats sol·licitants poden presentar al·legacions, que es tindran en compte en el moment de resoldre.
S'entendrà que la subvenció és acceptada tàcitament en el supòsit que la persona proposada com a beneficiària no presenti cap al·legació dins del termini de 10 dies hàbils a comptar de l'endemà de la publicació de la proposta de resolució provisional de concessió.
14.4 Les entitats proposades com a beneficiàries poden desistir de la sol·licitud o presentar la reformulació de les actuacions del projecte i del pressupost, dins del termini previst a la base 14.3, per adaptar-los a la subvenció proposada si l'import d'aquesta és inferior al sol·licitat mitjançant la presentació d'un document a tal efecte.
La possibilitat de reformulació en qualsevol cas ha de respectar l'objecte, les condicions i la finalitat de la subvenció així com els criteris de valoració establerts en la base 12 en relació amb el projecte, i en cap cas pot comportar una modificació substancial del projecte.
La subvenció s'atorgarà sobre el pressupost acceptat i la justificació ha de ser respecte a aquest pressupost.
En el supòsit d'haver presentat una reformulació de les actuacions i del pressupost del projecte, l'atorgament de la subvenció comporta l'acceptació de la reformulació.
14.5 La documentació a què es refereix la base 14.3, que cal requerir i aportar en tot cas, és la següent:
a) Documentació acreditativa de la representació amb què actua la persona que representa l'entitat sol·licitant, si no s'ha inscrit en un registre públic.
En cas que la representació estigui inscrita a l'esmentat registre, no cal aportar aquesta documentació perquè l'òrgan instructor ho comprova d'ofici.
b) Sol·licitud de transferència bancària per a pagaments de la Tresoreria de la Generalitat de Catalunya a creditors/ores, que consta annex al model normalitzat de sol·licitud, degudament emplenat.
c) En el cas de persones jurídiques que hagin estat proposades com a beneficiàries d'una subvenció d'un import superior a 10.000 euros, declaració responsable que contingui la informació relativa a les retribucions de llurs òrgans de direcció o administració.
No cal aportar aquesta documentació en el cas que l'entitat sol·licitant l'hagi presentada anteriorment a qualsevol òrgan de l'Administració de la Generalitat, sempre que no hagin transcorregut més de cinc anys des de la presentació i no hagi experimentat cap modificació.
En aquest supòsit, cal indicar clarament la data i l'òrgan o dependència en què va ser presentada i el procediment a què feien referència.
Si l'òrgan instructor, per causes alienes a la seva actuació, no pot aconseguir el/s document/s, ha de requerir a l'entitat beneficiària que els aporti en el termini de 10 dies hàbils.
Inadmissió i desistiment de la sol·licitud
15.1 Comporta la inadmissió de la sol·licitud:
a) La presentació de la sol·licitud fora del termini de presentació que estableix la convocatòria.
b) L'incompliment dels requisits no esmenables, sense perjudici que aquest incompliment pugui ser causa de revocació de la subvenció, si es coneix amb posterioritat a la concessió.
15.2 Comporta el desistiment de la sol·licitud:
a) La manca de presentació de qualsevol dels documents que preveu la base 9 o la manca d'esmena dels requisits esmenables, dins el termini de 10 dies hàbils i amb el requeriment previ.
b) La manca de presentació de la documentació que sigui requerida, en els termes previstos a la base 14.3.
15.3 Prèviament a la concessió de les subvencions, l'òrgan instructor ha de resoldre sobre la inadmissió o el desistiment de les sol·licituds, i ha de notificar la resolució d'inadmissió o desistiment a les persones interessades mitjançant la seva publicació al Tauler electrònic de l'Administració de la Generalitat de Catalunya [URL], sens perjudici que pugui utilitzar addicionalment altres mitjans electrònics.
15.4 En la publicació de la resolució d'inadmissió o de desistiment han de constar els recursos que siguin escaients, l'òrgan administratiu davant el qual s'han de presentar i el termini per interposar-los.
15.5 Sens perjudici del desistiment previst en la base 14.4, qualsevol entitat sol·licitant pot desistir per escrit de la seva sol·licitud de subvenció, abans de la concessió, i l'òrgan instructor l'ha d'acceptar.
Resolució del procediment i publicació
16.1 La resolució del procediment de concessió de les subvencions correspon a l'òrgan que es determini en la convocatòria corresponent.
La resolució, degudament motivada, s'ha de dictar i publicar en el termini que, a aquest efecte, es determina en la convocatòria corresponent que, en cap cas, pot ser superior a sis mesos des de la data de publicació de la convocatòria.
Sens perjudici de l'obligació de resoldre, transcorregut el termini esmentat sense que s'hagi dictat i publicat la resolució expressa, les sol·licituds s'entenen desestimades i, en conseqüència, denegada la subvenció, d'acord amb el que preveu l'article 54.2.e) de la Llei 26/2010, del 3 d'agost, de règim jurídic i de procediment de les administracions públiques de Catalunya.
16.2 La resolució del procediment de concessió de les subvencions es notifica pels mateixos mitjans i amb les mateixes condicions i efectes previstos en la base 15.3 per a la notificació de les resolucions d'inadmissió o desistiment de la sol·licitud.
16.3 En la publicació de la resolució del procediment de concessió han de constar els recursos que contra aquesta siguin procedents, l'òrgan administratiu o judicial, si escau, davant el qual s'han de presentar i el termini per interposar-los.
17.1 S'ha de donar publicitat a les subvencions concedides amb indicació del seu import, objectiu o finalitat i els beneficiaris, al tauler electrònic de l'Administració de la Generalitat de Catalunya [URL] i al web del Departament de Territori i Sostenibilitat.
17.2 S'ha de publicar mitjançant el Registre de subvencions i ajuts de Catalunya (RAISC) la informació prevista en l'article 4 del Decret 271/2019, de 23 de desembre, donant compliment a l'obligació de publicitat activa en matèria de subvencions establerta en l'article 15.1.c de la Llei 19/2014, del 29 de desembre, de transparència, accés a la informació pública i bon govern.
17.3 S'ha de donar publicitat mitjançant la Base de dades nacional de subvencions de la informació sobre les convocatòries i les resolucions de concessió de les subvencions, d'acord amb el Reial decret 130/2019, de 8 de març, pel qual es regula la Base de Dades Nacional de Subvencions i la publicitat de les subvencions i altres ajuts públics.
17.4 S'han de publicar en el Diari Oficial de la Generalitat de Catalunya, amb expressió de la convocatòria, el projecte, el crèdit pressupostari al qual s'imputen, beneficiari, quantitat concedida i finalitat o finalitats de la subvenció, les subvencions d'import igual o superior a 3.000 euros.
18.1 S'estableix com a modalitat de justificació el compte justificatiu amb aportació de justificants de despesa, d'acord amb el que estableix l'Ordre ECO/172/2015, de 2 de juny, sobre les formes de justificació de subvencions.
L'entitat beneficiària ha de justificar el compliment de l'objecte de la subvenció, el compliment de les condicions i de la seva finalitat.
El compte justificatiu que conté la documentació de la realització de les actuacions del projecte de custòdia s'ha de presentar dins del/s termini/s que, a aquest efecte, es fixi/n en la convocatòria corresponent.
L'òrgan concedent pot ampliar aquest termini, d'ofici o a petició l'entitat beneficiària, si aquesta acredita, en els termes i condicions previstos a l'article 32 de la Llei 39/2015, d'1 d'octubre, la impossibilitat de donar compliment a aquesta obligació per causa justificada que no li sigui directament imputable.
Aquesta ampliació de termini per presentar la justificació no pot excedir de la meitat del termini inicial ni superar l'exercici pressupostari al qual s'ha d'imputar el pagament, i es pot concedir sempre que no es perjudiquin drets de tercers.
A efectes del càlcul de l'ampliació del termini per justificar s'entén que el termini inicial és el que va des de l'endemà de la finalització del termini màxim d'execució fins a la data final del termini de justificació previst a la convocatòria.
18.2 La justificació del compliment de l'objecte de la subvenció, el compliment de les condicions i de la seva finalitat s'ha de dur a terme mitjançant la presentació a l'òrgan competent designat a la convocatòria del compte justificatiu, adjuntat en el formulari de justificació, que ha de contenir la documentació següent:
Una memòria explicativa del compliment de la finalitat del projecte subvencionat amb indicació de les actuacions realitzades i dels resultats obtinguts ajustada al model normalitzat que es determina a la convocatòria corresponent.
Una memòria econòmica sobre els cost de les actuacions realitzades, la qual ha de contenir:
a) Una relació classificada de les despeses de les actuacions, amb identificació del creditor, número de la factura o document de valor probatori equivalent en el tràfic mercantil, l'import, la data d'emissió i la data de pagament, així com el percentatge imputat, si s'escau.
Una liquidació del pressupost on s'indiquin i, en el seu cas, es motivin les desviacions respecte al pressupost inicial.
b) Les factures de les despeses imputades a la subvenció o documents de valor probatori equivalent en el tràfic jurídic mercantil o amb eficàcia administrativa, i la documentació acreditativa del pagament, consistent en extracte bancari o, en el cas de pagament efectiu, documentació acreditativa de la percepció de l'import per part del creditor.
c) Per a la justificació de les despeses de personal cal aportar la documentació següent:
c1) Nòmines imputades a l'actuació subvencionada.
c2) Document signat pel/per la representant legal de l'entitat beneficiària que detalli, per a tota la relació de persones de les quals s'han presentat nòmines, les actuacions desenvolupades i la dedicació exacta a l'actuació subvencionada (mesos, dies, hores, segons correspongui).
c3) Transferència bancària que identifiqui el destinatari de la nòmina, l'import i la data.
No és vàlida l'ordre de pagament, sinó el justificant bancari o un certificat de l'entitat financera on figuri la informació.
Si els justificants de pagament són globals es presentarà el desglossament per treballador/a amb la identificació del nombre de la remesa, data, nom del treballador i nòmina pagada i import.
c4) Documents RLC i RNT de la Seguretat Social amb el segell de compensació o el pagament efectiu de l'entitat financera corresponent.
Si s'utilitza el sistema de remissió electrònica de documents, el pagament es justificarà:
En cas de domiciliació bancària, mitjançant el càrrec en el compte corresponent.
Si el pagament s'efectua a través d'una entitat financera, mitjançant el rebut de liquidació de cotitzacions segellat o validat mecànicament per l'entitat financera.
Si s'utilitzen altres vies de pagament, mitjançant el rebut de liquidació de cotitzacions i el justificant bancari de pagament.
En el cas que l'entitat tingui subscrit algun conveni amb la Seguretat Social per ajornar el pagament de les quotes, aquestes no es podran imputar a la justificació econòmica de la subvenció si no han estat pagades.
No són subvencionables els costos dels treballadors de baixa durant el període de realització del projecte.
c5) Model trimestral de declaració de retencions i ingrés a compte de l'IRPF del període de desenvolupament de l'actuació subvencionada (model 111).
Si a la data de la justificació no es disposa del model resum anual de retencions i ingressos a compte, s'haurà de completar la informació dels models trimestrals mitjançant una relació on consti el nom i cognoms, el NIF i l'import de les retencions de cadascun dels treballadors imputats a l'actuació subvencionada.
Aquesta relació haurà d'estar segellada i signada pel/per la representant legal de l'entitat beneficiària.
d) Una relació detallada dels altres ingressos o subvencions que hagin finançat el projecte subvencionat amb indicació de l'import i la seva procedència.
Quan els justificants de les despeses s'imputin parcialment a d'altres subvencions, cal indicar la quantia exacta o percentatge imputat a cadascuna, amb identificació dels òrgans concedents.
e) En el cas que s'hagin fet contractacions o subcontractacions per a l'execució de les actuacions objecte de la subvenció i la despesa subvencionable de l'actuació subvencionada supera els imports establerts per als contractes menors en la normativa vigent de contractes del sector públic, s'han de presentar els pressupostos que, en aplicació de l'article 31.3 de la Llei 38/2003, de 17 de novembre, general de subvencions, ha d'haver sol·licitat la persona beneficiària, amb un mínim de tres, i la justificació del pressupost elegit si no és la proposta econòmica més avantatjosa, tret que per les seves característiques especials no hi hagi en el mercat un nombre suficient d'empreses que les realitzin, o tret que la despesa s'hagi fet amb anterioritat a la concessió de la subvenció.
L'elecció entre les ofertes presentades, que s'han d'aportar en la justificació, s'ha de fer d'acord amb els criteris d'eficiència i economia i s'ha de justificar expressament en una memòria l'elecció quan no recaigui en la proposta econòmica més avantatjosa.
f) Un exemplar de les publicacions o materials audiovisuals que s'editin en els quals s'hi ha de fer constar que han estat subvencionats pel Departament de Territori i Sostenibilitat de la Generalitat de Catalunya.
La forma de presentació d'aquesta documentació es determina en la convocatòria corresponent.
g) Documentació acreditativa dels mitjans emprats per a la publicitat i difusió del projecte subvencionat, en els quals s'hi ha d'haver fet constar que aquest projecte ha estat subvencionat pel Departament de Territori i Sostenibilitat de la Generalitat de Catalunya.
h) La persona beneficiària de la subvenció ha de realitzar una declaració responsable en el model normalitzat de justificació conforme l'import imputat a la subvenció, en concurrència amb altres subvencions, ajuts o ingressos, no supera el cost de l'activitat o projecte subvencionat o percentatge màxim de subvenció que estableix la convocatòria.
La fracció del pressupost subvencionable que es consideri cost indirecte (despeses d'assegurances de les persones voluntàries i dietes del personal propi i voluntari) imputable al projecte subvencionat no requerirà justificació addicional, atès que en la base 7.3.c) s'estableix un percentatge màxim d'imputació per aquests conceptes.
18.3 La documentació prevista en la base 18.2 s'ha de presentar al Departament de Territori i Sostenibilitat, en el format i a través dels canals que estableix la base 8.1 excepte el previst a la lletra f).
La documentació de la base 18.2.2 b) relativa a les factures, o altres documents de valor probatori equivalent en el tràfic jurídic mercantil o amb eficàcia administrativa, i els justificants de pagament s'han de presentar de forma agrupada en una còpia digitalitzada única.
La còpia digitalitzada ha d'anar acompanyada d'una declaració responsable que indiqui que els justificants o documents acreditatius de pagament de les despeses aportats coincideixen fidelment als registrats en la comptabilitat i que els documents originals estan custodiats per la persona beneficiària.
Aquesta presentació no impedeix la comprovació dels registres comptables del beneficiari quan es consideri necessari.
La documentació prevista en la base 18.2.2 b) i, si s'escau, la documentació establerta en la base 18.2.2 c) sobre la justificació de les despeses de personal, s'ha de presentar en còpies digitalitzades i han d'anar acompanyades de la declaració responsable que indiqui que coincideixen amb els documents originals corresponents.
18.4 Les entitats beneficiàries han de presentar, en el decurs de l'execució del projecte, i dins el termini que fixa la convocatòria corresponent, una memòria de seguiment ajustada al model normalitzat que es determina a la convocatòria corresponent.
19.1 El pagament de la subvenció es tramita un cop el projecte subvencionat ha estat degudament justificat i pagat dins dels terminis previstos a la convocatòria.
No obstant això, es poden preveure diversos pagaments com a bestreta, els quals es fan efectius en els termes, les condicions i els terminis que a aquest efecte es determini en la convocatòria corresponent.
La tramitació de bestretes es justifica per raó del subjecte beneficiari, atès que són entitats sense ànim de lucre.
Per fer-les efectives no s'exigirà la prestació de cap garantia.
El pagament de l'import de la subvenció no pagat com a bestreta, si n'hi ha, es tramita un cop es presenta i s'accepta la documentació justificativa de les despeses de les actuacions subvencionades i de la documentació que n'acrediti el pagament.
19.2 En el supòsit de reducció de la quantia de la subvenció previst a la base 6.3, el pagament de la subvenció es tramita per un import reduït en la mateixa proporció a la desviació pressupostària produïda entre el cost final justificat del projecte subvencionat i el cost inicialment pressupostat.
19.3 Prèviament al reconeixement de l'obligació de cadascun dels pagaments, l'òrgan instructor ha de comprovar d'ofici si la persona beneficiària està al corrent de les obligacions tributàries i amb la Seguretat Social.
Obligacions de les entitats beneficiàries
Les entitats beneficiàries de les subvencions han de complir les obligacions que es preveuen en els articles 90 bis, 92.2.h), 92 bis i 95 del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i l'article 14 i el títol III de la Llei 38/2003, de 17 de novembre, general de subvencions i, específicament, les següents:
a) Complir la finalitat i les condicions de la subvenció realitzant el projecte subvencionat en el termini que determini la convocatòria.
b) Dur a terme les actuacions subvencionades d'acord amb la memòria explicativa del projecte presentat.
Qualsevol canvi en les actuacions incloses en el projecte o quant al calendari s'ha de comunicar a l'òrgan instructor.
Aquesta comunicació s'ha de fer mitjançant la presentació d'una proposta, acompanyada d'una memòria justificativa, amb anterioritat a la finalització del termini d'execució.
L'òrgan instructor pot acceptar la modificació proposada, dins el termini màxim de dos mesos si no comporta canvis substancials ni representa un incompliment dels requisits i condicions que estableixin aquestes bases, s'ha presentat dins del termini previst i no lesiona drets de tercers.
La proposta es considera desestimada si no s'ha notificat la resolució corresponent en el termini indicat abans.
Els canvis no comunicats o que no hagin estat acceptats de manera expressa poden donar lloc a la revocació total o parcial de la subvenció.
c) Justificar davant del Departament de Territori i Sostenibilitat en els termes i condicions que s'estableixin en la base 18.
d) Prestar col·laboració i proporcionar en tot moment la informació i la documentació que els sigui demanada respecte de la subvenció concedida i sotmetre's a les actuacions de comprovació i control de l'òrgan instructor, de la Intervenció General de la Generalitat, de la Sindicatura de Comptes i d'altres òrgans competents d'acord amb la normativa aplicable i especialment l'art. 46 de la Llei 38/2003, de 17 de novembre, general de subvencions.
e) En el cas de les associacions, complir amb els deures d'elaboració dels comptes anuals de l'últim exercici disponible i de transparència d'acord amb el que estableix l'article 322.15 de la Llei 4/2008, de 24 d'abril, del llibre tercer del Codi civil de Catalunya, relatiu a persones jurídiques.
f) Comunicar a l'òrgan instructor els ajuts, els ingressos o els recursos que financin el projecte subvencionat, obtinguts o demanats d'altres administracions o entitats públiques o privades, nacionals o internacionals, amb posterioritat a la presentació de la sol·licitud de subvenció.
g) En el cas que s'hagin fet contractacions o subcontractacions per a l'execució de les actuacions objecte de la subvenció i la despesa subvencionable de l'actuació subvencionada superi els imports establerts per als contractes menors en la normativa vigent de contractes del sector públic, s'han de presentar els pressupostos que, en aplicació de l'article 31.3 de la Llei 38/2003, de 17 de novembre, general de subvencions, ha d'haver sol·licitat la persona beneficiària, amb un mínim de tres, i la justificació del pressupost elegit si no és la proposta econòmica més avantatjosa, tret que per les seves característiques especials no hi hagi en el mercat un nombre suficient d'empreses que les realitzin, o tret que la despesa s'hagi fet amb anterioritat a la concessió de la subvenció.
L'elecció entre les ofertes presentades, que s'han d'aportar en la justificació, s'ha de fer d'acord amb els criteris d'eficiència i economia i s'ha de justificar expressament en una memòria l'elecció quan no recaigui en la proposta econòmica més avantatjosa
En el cas que l'import de la subvenció sigui superior a 60.000 euros i se subcontracti més del 20% de l'import de la subvenció, l'entitat beneficiària ha de presentar la documentació relativa a la contractació o subcontractació davant l'òrgan concedent de la subvenció per tal que autoritzi, amb caràcter previ, la formalització del contracte que s'hi proposi.
h) Incloure el logotip del Departament de Territori i Sostenibilitat, i l'expressió "amb el suport de..." utilitzant el logotip corporatiu del Programa d'identificació visual (PIV) editat a la pàgina web: http://www.gencat.cat/piv/ en els elements informatius i de difusió del projecte objecte de la subvenció, si es duen a terme amb posterioritat a la concessió de la subvenció.
i) Conservar els documents justificatius de l'aplicació dels fons rebuts, inclosos els documents electrònics, mentre que puguin ser objecte de les actuacions de comprovació i control.
j) En el cas que la subvenció estigui destinada al finançament de béns inventariables, els beneficiaris estan obligats a destinar-los a la finalitat concreta de la subvenció durant un període mínim de cinc anys, si els béns són inscriptibles en un registre públic i de dos anys per a la resta de béns.
k) Reintegrar els imports percebuts en els supòsits de revocació i reintegrament que preveu la base 22.
l) Si la concessió de la subvenció és per un import superior a 10.000 euros, cal comunicar a l'òrgan concedent, mitjançant declaració responsable, la informació que preveu la base 14.5 c), a l'efecte de fer-la pública, d'acord amb el previst a l'article 15.2 de la Llei 19/2014, de 29 de desembre, de transparència, accés a la informació pública i bon govern.
m) En el cas entitats privades que perceben subvencions o ajuts públics de més de 100.000 euros anuals o si almenys el 40% dels seus ingressos anuals procedeix de subvencions o ajuts públics, sempre que aquesta quantitat sigui de més de 5.000 euros, han d'aplicar les obligacions de transparència que estableix la Llei 19/2014, de 29 de desembre, de transparència, accés a la informació pública i bon govern, així com les que estableix la Llei 19/2013, de 9 de desembre, de transparència, accés a la informació pública i bon govern.
n) Complir el que preveu la Llei 17/2015, de 21 de juliol, d'igualtat efectiva de dones i homes.
o) Adherir-se als principis ètics i regles de conducta establertes en la base 5.2
p) Obtenir els permisos i autoritzacions que l'actuació subvencionada requereixi d'acord amb la normativa vigent (espai hidràulic, espai natural protegit, etc.).
q) Tots els materials editats, escrits, gràfics, en suport audiovisual o accessibles per Internet referents a les actuacions subvencionades han de complir els requisits de la base 20 h) i els següents:
q.1 En publicacions en paper, l'expressió "Amb el suport de:" i el logotip han d'anar a la coberta; en CD-ROM, a la caràtula i sobre el disc mateix; i en webs i presentacions tipus PowerPoint o similar han d'anar, com a mínim, a la pàgina i a la diapositiva inicials.
q.2 S'han d'elaborar en llengua catalana.
Si cal elaborar-los en més d'una llengua, el català ha d'ocupar-hi el lloc preferent.
q.3 Cal vetllar especialment per la utilització d'un llenguatge no sexista.
q.4 S'ha de prioritzar l'ús de paper ecològic o reciclat, imprès a doble cara, en tota la documentació i els materials en paper, tant els que es lliurin al Departament de Territori i Sostenibilitat com tots aquells referents a les actuacions subvencionades que s'editin.
q.5 Sempre que sigui possible, els materials que s'utilitzin en el desenvolupament d'actuacions subvencionades han de ser elaborats, totalment o parcialment, amb materials que disposin del distintiu de garantia de qualitat ambiental.
L'òrgan concedent té la facultat de revisar els ajuts concedits i modificar la resolució de concessió en el cas que les condicions que s'han tingut en compte per a la concessió de la subvenció s'alterin o en cas d'obtenció concurrent d'altres ajuts o subvencions.
Revocació, invalidesa de la resolució de concessió i reintegrament de les quantitats percebudes indegudament.
22.1 L'òrgan concedent, quan apreciï que concorre alguna de les causes de revocació previstes a l'article 99 del text refós de la Llei de finances públiques de Catalunya, ha d'iniciar la tramitació del corresponent expedient de revocació de conformitat amb el procediment establert a l'article 100, i si la resolució del procediment conclou que s'ha produït la causa de revocació, ha d'acordar revocar totalment o parcialment la subvenció concedida, segons correspongui, i quan escaigui, també el reintegrament total o parcial de les quantitats percebudes i l'exigència dels corresponents interessos legals.
22.2 Són causes de nul·litat i anul·labilitat de la resolució de concessió les que preveu l'article 36 de la Llei 38/2003, de 17 de novembre, general de subvencions.
22.3 Així mateix, escau el reintegrament de les quantitats percebudes i l'exigència de l'interès de demora corresponent des del moment del pagament de la subvenció fins a la data en què s'acordi la procedència del reintegrament, en els casos que preveu l'article 37 de la Llei 38/2003, de 17 de novembre, general de subvencions, amb la instrucció prèvia del procediment de reintegrament que es preveu a l'article 100 del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
22.4 També s'ha de reintegrar l'excés de les subvencions percebudes pel que fa al cost de l'actuació juntament amb els interessos de demora, en el supòsit que preveu l'article 34 del Reglament de desplegament de la Llei general de subvencions, aprovat pel Reial decret 887/2006, de 21 de juliol.
En cas d'incompliment de les obligacions que es preveuen en aquestes bases reguladores, resultarà d'aplicació el règim sancionador que preveuen la Llei 38/2003, de 17 de novembre, general de subvencions, i el text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, si aquest incompliment és constitutiu d'infracció d'acord amb la legislació esmentada, amb independència de la revocació de la resolució de concessió i de l'obligació de reintegrament total o parcial de la subvenció concedida.
En el cas que l'objecte de la subvenció inclogui el tractament de dades de caràcter personal, els beneficiaris han de complir amb la normativa corresponent, i adoptar i implementar les mesures de seguretat que preveu la normativa vigent en matèria de protecció de dades personals.
En tot el que no preveuen expressament aquestes bases, són aplicables les disposicions següents: el capítol IX del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre; el Decret 271/2019, de 23 de desembre, pel qual s'aprova el Reglament del Registre de subvencions i ajuts de Catalunya; l'Ordre ECO/172/2015, de 3 de juny, sobre les formes de justificació de subvencions; els preceptes de caràcter bàsic de la Llei 38/2003, de 17 de novembre, general de subvencions, i del Reglament de desplegament de la Llei esmentada, aprovat pel Reial decret 887/2006, de 21 de juliol; la Llei 26/2010, de 3 d'agost, de règim jurídic i de procediment de les administracions públiques de Catalunya, i la Llei 39/2015, d'1 d'octubre, del procediment administratiu comú de les administracions públiques, i la resta de normativa aplicable, i l'Ordre PDA/20/2019, de 14 de febrer, sobre les condicions per a la posada en funcionament de la tramitació electrònica.